《次毛给事式之秋暮见怀》
明代·徐问

大钧无停运，秋色到江渚。天清白露下，城急夜深杵。

幽人悯留滞，缄书寄南楚。野鹤非旧林，飒爽意斯举。

同心溯千里，岁月复几许。读罢瑶华音，惆怅不得语。

作者简介：常州府武进人，字用中，号养斋。弘治十五年进士。授广平推官。召为刑部主事。出为登州知府，滨海多盗，尽捕之。调临江，修坏堤七十二处。累迁广东左布政使。嘉靖十一年以右副都御史巡抚贵州，讨杀父之独山土官蒙钺。官至南京户部尚书。引疾去，卒谥庄裕。有《读书劄记》、《山堂萃稿》。